Ħarsa lejn l-istejjer ewlenin fil-ġurnali tal-lum, it-Tnejn 13 ta’ April 2020. Times of Malta Storja fl-ewwel paġna tal-ġurnal The Times of Malta tgħid li studju mħejji mir-Richmond Foundation sab li n-nisa qed ikunu suxxettibli għall-effeti psikoloġiċi tal-pandemija. Ir-riċerka tal-fondazzjoni sabet li aktar min nofs il-parteċipanti qalu li qed iħossu l-ħsus tad-dipressjoni kważi l-ħin kollu. L-istorja tgħid li f’dan l-istudju pparteċipaw il fuq minn 1,000 persuna bl-għan li jixhed dawl ġdid fuq l-impatt tal-pandemija fuq il-ħajja taan-nies. Ir-rapport sab li kważi nofs il-parteċipanti qalu li qed iħossu s-sentimenti ta’ dipressjoni u apatija. Storja oħra fil-faċċata tal-ġurnal tgħid li Malta għadejja b’diskussjoni mal-Istati Uniti dwar pjan ta’ riforma finazjarja f’Malta. Ir-rapport jgħid li fid-dawl tar-rapport Moneyval, l-awtoritajiet Maltin talbu għall-għajnuna tal-Istati Uniti. Ir-rapport jgħid li Malta trid timplimenta għadd ta’ miżuri kontra l-ħasil ta’ flus biex tevita li titpoġġa f’lista sewda ta’ pajjiżi li mhumiex jagħmlu biżejjed biex jissiletu l-ħasil tal-flus. L-Orizzont L-Orizzont għandha tliet stejjer fil-faċċata.Rapport fl-ewwel paġna tal-ġurnal l-Orizzont jgħid li bejn il-lejl tas-Sibt u Ħadd il-Għid, mill-1,041 swabs li saru, tmien persuni ġodda rriżultaw pożittivgħall-Covid-19, fosthom żewġresidenti taċ-Ċentru Miftuħ ta’ ĦalFar. Storja oħra fil-faċċata tal-ġurnal tindika li Malta tista’ tgawdi minn self u garanziji mill-UE li jlaħħqu sa €500 miljun bil-ftehim milħuq bejn il-ministri responsabbli mill-finanzi tal-istati membri. Ir-rapport jgħid li normalment Malta tieħu €1 għal kull €1,000 ta’ somom li tagħti l-UE u b’din l-istima pajjiżna huwa garantit li jieħu l-imsemmi ammont f’self u garanzija mill-pakkett ta’ €500 biljun maqbul bejn l-istati membri. Rapport ieħor fil-faċċata jislet l-intervista mal-Prim Ministru Robert Abela l-bieraħ fuq l-istazzjon One. Il-ġurnal jikkwota lil Dr Abela jgħid li l-Gvern huwa kostrett jieħu deċiżjonijiet li mhumiex faċli u ta’ konvenjent, iżda biex tiġi salvagwardjata s-saħħa tal-poplu Malti u Għawdxi.  Ir-rapport jikkwota lil Prim Ministru jgħid ukoll li dawn huma żminijiet straordinarji, li qegħdin jagħtu lok għal deċiżjonijiet diffiċli. The Malta Independent Storja fl-ewwel paġna tal-ġurnal The Malta Independent tgħid li se jsiru studju biex jiddetermina jekk il-pubbliku għandux jibda jilbes il-maskli protettivi fil-pubbliku. Il-ġurnal jikkwota lid-Deputat Prim Ministru u Ministru tas-Saħħa Chris Fearne jgħid li l-awtoritajiet Maltin qed isegwu d-direzzjoni ta’ numru ta’ għaqdiet internazzjonali tas-saħaħ inkluż l-Għaqda Dinjija tas-Saħħa, l-WHO. Rapport ieħor fil-faċċata jagħti rendikont tal-każijiet ġodda ta’ covid-19 ikkonfermati l-bieraħ f’konferenza stampa mill-Professur Charmaine Gauci. Il-ġurnal jirraporta li  waqt li ġew ikkonfermati 8 każi ġodda, d-Deputat Prim Ministru Fearne ħabbar kmieni l-Ħadd filgħodu li 28 persuna fiequ mill-covid-19. In-Nazzjon Rapport fil-faċċata tal-ġurnal jitkellem dwar in-numru ta’ każi ġodda ta’ covid-19 f’Malta. Il-ġurnal jgħid li f’konferenza tal-aħbarijiet mis-Supretedent tas-Saħħa Pubblika l-Professur Charmaine Gauci, l-bieraħ, tħabbru 8 każi ġodda bit-total issa jitla għal 370. Ir-rapport jgħid li f’Ħadd il-Għid ġew 28 persuna oħra fiequ mill-coronavirus. Storja oħra fl-ewwel paġna tal-ġurnal titkellem dwar aħbar traġika f’pajjiżna, l-mewt ta’ Alex Borg ta’ 38 sena minn San Ġwann, li l-bieraħ tilef ħajtu bil-mutur f’inċident tat-traffiku fil-bypass tal-Imrieħel. Il-gazzetta tgħid li l-inċident seħħ ilbieraħ għall-ħabta ta’ nofsinhar taħt il-pont pedonali wara li l-mutur kien involut f’ħabta ma’ karozza, li kienet qed tinstaq minn mara ta’ 26 sena minn Tas-Sliema. In-Nazzjon tirraporta li l-Pulizija tad-Distrett ta’ Ħal Qormi ħejjew rapport dwar l-inċident waqt li għal xi ħin, il-parti tal-bypass fid-direzzjoni tal-Marsa kienet magħluqa għat-traffiku biex l-esperti nominati mill-Maġistrat tal-Għassa, Josette Demicoli, għamlu x-xogħol relatat mal-inkjesta.